寄題峴山羊公祠堂
作者：范仲淹
朝代：宋

paragraphs: 休哉羊叔子，輔晉功勳大。
化行江漢間，恩被疆埸外。
中國倚而安，治爲天下最。
開府多英僚，置酒每高會。
徘徊臨峴首，興言何慷慨。
此山自古有，游者千萬輩。
堙滅皆無聞，空悲歲月邁。
公乎仁澤深，風采獨不昧。
于今墮淚碑，觀之益欽戴。
卓有王源叔，文學偉當代。
借麾來襄陽，高懷極恬退。
山姿列雲端，江響拂天籟。
行樂何逍遙，覽古忽感概。
不見叔子祠，蕪沒民疇內。
千金贖故基，廟貌重營繪。
襄人復其祀，水旱有攸賴。
太守一興善，比戶皆歡快。
源叔政可歌，又留千載愛。